Google lancerer nyt Pixel Watch – inkl. en større udgave

Google har netop lanceret hele deres serie af Pixel mobiler – både de almindelige og en Fold udgave, der også kommer til Danmark i år. Ved samme lejlighed har de også en ny version af deres Pixel Watch klar.

Den helt store nyhed i år er, at Pixel Watch kommer i to forskellige størrelser – en 41mm udgave og en ny, større udgave på 45mm. Skærmen er samme type AMOLED skærm som Google også bruger på telefonerne, dog med en lidt lavere opløsning – som ingen formentlig vil kunne se, dog.

Skærmen på Pixel Watch har også en ganske imponerende lysstyrke på helt op til 2.000 nits, hvilket burde klare selv høj solskin. Der er også variabel opdatering fra 1-60Hz. Batterilevetiden holdes omkring 24 timer ved normalt brug, men kan optimeres op til 36 timer med batterisparefunktion. Opladning via det medfølgende kabel kan nå 50% på ca. en halv time og 100% på ca. 80 minutter.

Der er 32GB hukommelse til rådighed for apps, og uret har 2GB RAM. Processoren er fra Qualcomm, og du har brug for en Android telefon med mindst Android 10.0 eller nyere. Det betyder altså, at uret kan bruges med langt de fleste telefoner fra eksempelvis Samsung, OnePlus og andre – udover naturligvis Googles egne Pixel telefoner. Hvis du vil have et farvematch skal du dog bruge en Google telefon, for uret kommer i de samme nuancer som telefonerne, dog med undtagelser.

Der er forbindelser via stort set alt fra Wifi til Bluetooth, Ultrawideband, NFC og 4G – det sidste lægger dog 800 kr. til prisen.

Pixel Watch 3 kan købes i butikkerne fra 10. september og koster fra 3.090 kr. – dog 3.490 kr. for den større 45mm udgave.

Google lancerer nyt Pixel Watch – inkl. en større udgave